Fanakonam-bolana tamin' ny 7 Septambra 2025

Ny fanakonam-bolana tamin' ny 7 Septambra 2025 dia fanakonam-bolana tanteraka hita indrindra  aty Afrika, any Eorôpa, any Azia ary any Ôseania. Izy io dia tafiditra ao anatin' ny andiana sarôsim- bolana 128 (izay misy fanakonam-bolana 71), ary manana gamma -0,28 sy habe 1,36. Ampahany amin' ny vanim-potoan' ny fanakonana faharoa amin' ny taona 2025, 14 andro alohan' ny fanakona-masoandro amin' ny 21 Septambra 2025.

 Toetoetra 

 Zava-misy momba ny astrônômia 
Ity fanakonam-bolana ity dia anisan' ny tsingerin' ny sarôsim-bolana 128 ary faha-41 amin' ny fisehoan-javatra miisa 71 amin' ity andiana astrônômika ity. Anisan' ny vanim-potoana faharoan' ny fanakonana amin' ny taona 2025 izy io, ary arahin' ny fanakona-masoandro amin' ny 21 Septambra 2025. Io fanakona-bolana io no faharoa amin' ny saika tetradim-bolana (fanakona-bolana manontolo miisa efatra mifanarakaraka), taorian' ny fanakonam-bolana manontolo tamin' ny 14 Marsa 2025, ary mialoha ny fanakonam-bolana manontolo amin' ny 3 Marsa 2026 sy mialoha ny fanakonam-bolana ampahany amin' ny 28 Aogositra 2026.

 Tarehimarika 
Toy ny fanakonana hafa rehetra ao amin' ny sarôsim-bolana 128, ny ity tamin' ny 7 Septambra 2025 ity dia mitranga eo amin' ny vona miakatry ny lalan' ny Volana (teboka ao amin' ny lalan' ny Volana izay miampita ny ekliptika ny vona, ary ny ekliptika dia ny lalan' ny Masoandro eny amin' ny lanitra). Ny gamma -0,2752 dia midika fa ny ivon' ny aloky ny Tany dia mandalo kely any atsimon' ny ivon' ny Volana mandritra ny fanakonana. Ny habeny dia 1,3638.

Ny fanakonana manalokaloka (P1) dia manomboka amin' ny 15 ora 28 mn 21 s UTC, arahin' ny fiantombohan' ny fanakonana ampahany (U1) amin' ny 16 ora 27 mn 02 s UTC, ary avy eo ny fanakonana manontolo (U2) amin' ny 17ora 30 mn 41 s UTC.

Ny fanakonana farany tampony dia 18 ora 11 mn 43 s UTC. Ny fanakonana manontolo (U3) dia mifarana amin' ny 18 ora 52 mn 47 s UTC, ny fanakonana ampahany (U4) amin' ny 19 ora 56 mn 26 s UTC, ary farany ny fanakonana manalokaloka (P4) dia mifarana amin' ny 20 ora 55 mn 00 s UTC. Noho izany, ny faharetan' ny fanakonana manalokaloka dia 5 h 26 mn 42 s, 3 ora 29 mn 24 s ho an' ny fanakonana ampahany ary 1 ora 22 mn 06 s ho an' ny fanakonana manontolo.

 Faritra eto an-tany ahitana ilay fanakonana 
vignette|Ny faritra ahtana ilay fanakonam-bolana tamin' ny 7 Septambra 2025
Ny fanakonam-bolana tamin' ny 7 Septambra 2025 dia hita manontolo aty Afrika Atsinanana, ao min' ny Saikinosin' i Arabia, any Azia Afovoany sy Atsimo, any Azia Atsimo-Atsinanana, any Aostralia, ary any amin' ny ampahany be amian' ny Ranomasimbe Indianina.

Any Azia Avaratra, any Japana, ary any Zelandy Vaovao, dia hita ny fanakonam-bolana amin' ny filentehan' ny Volana, ary milentika ny Volana alohan' ny hifaranan' ny fanakonana. Mifanohitra amin' izany, any Eorôpa sy any Afrika Andrefana, ny fanakonam-bolana dia hita amin' ny fiposahan' ny Volana, ary efa mipoitra eo ambonin' ny faravodilanitra ny Volana voatakona.

Farany, any ivelan' ny faritra mahita ilay fanakonana i Amerika manontolo, ny Volana amin' izany dia ao ambanin' ny faravodilanitra mandritra ny fanakonana. Olona fito lavitrisa eo ho eo, izany hoe efa ho 85% amiin' ny mponina eran-tany, no ao amin' ny faritra ahafahana mijery ny ampahany, fara-fahakeliny, ny fanakonana tanteraka.